चैम्पियंस लीग : सुपर ओवर में जीता न्यू साउथ वेल्स  
ऑस्ट्रेलिया की न्यू साउथ वेल्स टीम ने एमए चिदम्बरम स्टेडियम में खेले गए चैम्पियंस लीग ट्वेंटी-20 टूर्नामेंट के ग्रुप-ए मुकाबले में वेस्टइंडीज की त्रिनिदाद एंड टोबैगो टीम को हरा दिया।
ऑस्ट्रेलिया की न्यू साउथ वेल्स (एनएसडब्ल्यू) टीम ने एमए चिदम्बरम स्टेडियम में बुधवार को खेले गए चैम्पियंस लीग ट्वेंटी-20 टूर्नामेंट के ग्रुप-ए मुकाबले में वेस्टइंडीज की त्रिनिदाद एंड टोबैगो टीम को हरा दिया। मैच का फैसला सुपर ओवर के जरिए हुआ।   त्रिनिदाद द्वारा दिए गए 140 रनों के लक्ष्य का पीछा करते हुए न्यू साउथ वेल्स टीम ने 20 ओवरों की समाप्ति तक आठ विकेट पर 139 रन बनाए। इसके बाद मैच का फैसला सुपर ओवर के जरिए करना पड़ा। सुपर ओवर में बाजी न्यू साउथ वेल्स के हाथों लगी। न्यू साउथ वेल्स ने पहले खेलते हुए 18 रन बनाए जबकि त्रिनिदाद की टीम इसके जवाब में 15 रन बना सकी। न्यू साउथ वेल्स की ओर से सुपर ओवर में मोएजिज हेनरिक्स ने 18 रन जुटाए।  मैच के मुख्य ह्स्सिे में न्यू साउथ वेल्स की ओर से डेविड वॉर्नर ने सर्वाधिक 38 रन बनाए जबकि शेन वॉटसन ने 14, डेनियल स्मिथ ने 11, स्टीवन स्मिथ ने 11 और कप्तान साइमन कैटिच ने 23 रनों का योगदान दिया।   हेनरिक्स 20 ओवरों की समाप्ति के बाद 18 रन पर नाबाद लौटे जबकि पैट कुमिंग्स सात रन पर नाबाद रहे। त्रिनिदाद की ओर से कप्तान गंगा ने तीन विकेट झटके जबकि सुनील नारायन ने दो विकेट लिए।  इससे पहले, टॉस जीतकर बल्लेबाजी करने उतरी त्रिनिदाद की टीम ने निर्धारित 20 ओवरों की समाप्ति के बाद छह विकेट के नुकसान पर 139 रन बनाए। इसमें सलामी बल्लेबाज लेंडल सिमंस के 41 रन शामिल हैं। सिमंस ने अपनी 39 गेंदों की पारी में पांच चौके लगाए।  इसके अलावा कप्तान डेरेन गंगा ने 21 और विकेटकीपर बल्लेबाज दिनेश रामदीन ने 19 रन बनाए जबकि एड्रियन बाराथ तथा रवि रामपॉल ने 15-15 रनों का योगदान दिया।   रामपॉल और केविन कूपर (12) ने छठे विकेट के लिए 25 रन जोड़े। न्यू साउथ वेल्स की ओर से मोजेज हेनरिक्स ने दो विकेट लिए।   चैम्पियंस लीग के इस संस्करण में न्यू साउथ वेल्स की यह पहली जीत है जबकि त्रिनिदाद को लगातार दूसरी हार मिली है। चैम्पियंस लीग के पहले संस्करण का खिताब जीतने वाली न्यू साउथ वेल्स टीम को अपने पहले मुकाबले में दक्षिण अफ्रीका की केप कोबराज टीम के हाथों सात विकेट से शिकस्त झेलनी पड़ी थी।   दूसरी ओर, वर्ष 2009 की उपविजेता रही त्रिनिदाद को इंडियन प्रीमियर लीग (आईपीएल) की फ्रेंचाइजी टीम मुम्बई इंडियंस ने एक रोमांचक मुकाबले में एक विकेट से हराया था।